Inspiració a la taula | Revista Casar-se a Catalunya\n22 enero, 2018 Per Casar-se a Catalunya\nLa inspiració a la taula: decora amb amor cada una de les taules del banquet nupcial. És un dels detalls que més voldràs cuidar perquè els teus convidats se sentin com a casa i tinguin un espai on compartir conversesi riures amb els més propers. Els colors escollits, les flors, la vaixella, el menú i la distribució de la taula seran punts a tenir en compte.\nUna de les opcions que més s’utilitza és la decoració amb flors. Aquesta forma de decorar et permet seguir diferents estils amb colors més cridaners o tons més suaus. La primera proposta dóna la possibilitat de combinar els colors de les flors amb altres tonalitats o amb els mateixos tons florals. Et donarà un punt d’alegria i intensitat a la taula. D’altra banda, els colors més suaus donaran un toc de serenitat i pau a la decoració. Tons més rosats i blancs abunden en aquest estil que té aire més barroc i bohemi. Dos estils que de ben segur conquistarà als convidats.\nFotografies de Whitney Heard i Sandra Aberg Photography via Style Me Pretty\nPer altra banda tens l’opció de decorar la taula on el color més abundant sigui el verd. Aquest, combinat amb roses en color blanc o en color vermellós, transmet un toc distintiu. Si el color és més neutre et recomanem donar un punt cridaner amb la vaixella en acabats daurats. Aquests estils tenen un toc més clàssic i senzill que ens encanta. Ideal per donar un sensació minimalista a la taula del banquet!\nFotgrafies de Tracie Domino Events i Sparkle Shine Events via Style Me Pretty\nUn estil més tradicional, d’aquells de tota la vida. Taula rodona, vaixella clàssica i un centre de flors al mig que il·lumina els convidats. Aquest tipus de decoració sol ser més recarregada amb molta vaixella. Si prefereixes mantenir els convidats en grups més petits, les taules rodones són l’opció perfecta. Et recomanem aquesta idea si el teu casament és en un espai tancat, podràs gaudir de la gent de forma més tranquil·la.\nFotografia de Blossom and Branch Floral Design via Style Me Pretty\nQuin estil fa més pel teu casament?\nCasament per a dos. Visca l’amor!\nRústic i modern: un casament a Masia Vilasendra\nDolça temptació: Pastissos de boda d’un sol pis


THREE – Invisible Training\nGaudeix l’experiència Triatló\nThree és la nostra divisió especialitzada en preparació, entrenament, assessorament per a tots aquells que volen preparar-se per fer un triatló.\nTant aquells que volen iniciar-se en aquest esport i fer el seu primer triatló, com per aquells que ja tenen experiència i busquen millorar la seva marca, augmentar la distancia, supervisió i planificació d’entrenaments…\nEl nostre objectiu: que gaudeixis l’experiència del triatló i que gaudeixis el procés de preparació del triatló.\nPer això, Adrià Muñoz, dirigeix aquesta secció. La seva experiència com a triatleta professional i la seva passió per aquest esport fan que sigui la persona ideal per ajudar-vos i motivar-vos.\nA Three personalitzem els plans a mida segons les vostres necessitats: Entre el serveis teniu:\nEntrenament específic complementari triatló\nPlanificacions – Monitorització de càrrega Training pics\nEns posem un repte?


Alberto Closas - Biblioteca Virtual\nQui va conèixer a l'actor ho recorda com un cavaller ben plantat, parlador, seductor i carismàtic en la seva vida privada i damunt dels escenaris. Alberto Closas tenia un talent natural i era convincent en els seus papers tant en el teatre com al cinema. Va mostrar un estil senzill que feia que no semblava que actuava, el seu truc va afirmar que era repetir una vegada i una altra "fins que el personatge surti pels porus". Amb una dilatada trajectòria en teatre, televisió i cinema, Alberto Closas serà recordat en el món audiovisual com un gran actor. Una persona de la qual es podria escriure molt més i que val la pena descobrir-lo a través de la seva filmografia o llegint la biografia "A un paso de las estrellas".\nInfància i adolescència marcada per l’exili\nAlberto Closas Lluró va néixer el 30 d'octubre de 1921 a Barcelona. D'origen burgés, la seva família va estar molt vinculada a la política catalana sobretot el seu pare, Rafael Closas Cendra (1895 - 1956) republicà i catalanista, que va ser un advocat i polític que exercí càrrecs de responsabilitat en el govern de la Generalitat de Catalunya. La seva mare, Teresa Lluró i Gutierrez, va estar molt implicada en la reivindicació del paper de la dona a la societat i gràcies a ella es conserven molts dels records, objectes i documentació que actualment els descendents preserven. Albert va estudiar a França i Anglaterra on va rebre una educació estricta, selecta i refinada que va possibilitar el domini de quatre idiomes. Durant la Guerra Civil Espanyola Alberto i els seus germans marxaran a França on posteriorment després de la derrota republicana s'instal·laran tots els membres de la família.\nFugint d'una possible crida a files de l'exèrcit francès l'actor emprèn el viatge cap a Amèrica amb el seu germà gran Jordi. A Xile i Argentina entra en contacte amb els cercles artístics de l'exili espanyol amb figures rellevants com l'escenògraf Santiago Ontañón i l'actriu Margarita Xirgu, de la qual rep classes d'Art Dramàtic. Amb aquesta companyia va arribar a ser primer actor i interpretà obres clàssiques de l'època, com “Els arbres moren dempeus”, “La dama de l'alba” d'Alejandro Casona i altres peces de Federico García Lorca i Rafael Alberti. Aquest bagatge li va animar a formar la seva pròpia companyia teatral amb la qual va recórrer diversos països del continent. L'any 1945 protagonitza la pel·lícula “La pródiga” al costat d'Eva Duarte, però dies després del rodatge ella es va casar amb Juan Domingo Perón i no es va estrenar aquesta història d'una vídua adinerada de vida atrevida i mancada de moralitat interpretada per Evita.\nL’idil·li amb el cinema\nDesprés de l’estada a Xile i Argentina, torna a Espanya l’any 1954 per actuar amb Lucía Bosé en “Muerte de un ciclista”, una pel·lícula premiada al Festival de Cannes dirigida pel director José Antonio Bardem. Tot en ell era seducció, la seva elegància, el seu atractiu i el posat de galant va fer que la seva carrera cinematogràfica derivés cap a les comèdies romàntiques i les pel·lícules comercials. Durant la dècada dels anys cinquanta, seixanta i setanta esdevé un dels rostres més populars i és present en els escenaris i en la pantalla. Un dels seus majors triomfs cinematogràfics al començament dels seixanta va ser com a pare de “La gran familia” (1962), comèdia dramàtica amb Pepe Isbert, José Luis López Vázquez i Amparo Soler Leal que va tenir dues seqüeles que també va interpretar: “La Familia y uno más” (1965) i “La familia bien, gracias” (1979). Va participar i va protagonitzar altres pel·lícules “La fierecilla domada” (1956), “Un tesoro en el cielo” (1957), “Una muchachita de Valladolid” (1958), “El baile” (1959), “Muere una mujer” (1964), “La visita que no tocó el timbre” (1965), “Operación Plus Ultra” (1966) “Los chicos del Preu” (1967), “Experiencia prematrimonial” (1972), “El divorcio que viene” (1980), “Esquilache” (1989) i “El maestro de esgrima” (1992).\nAmb més de seixanta títols de cinema a la seva esquena, va aparèixer en nombrosos espais dramàtics televisius i sempre va simultaniejar el cinema amb el teatre on va dirigir algunes obres i representar més d'una trentena de peces. Va dirigir el Teatre Marquina de Madrid i va tenir en propietat el mític Teatre Avinguda a Buenos Aires. L’actor del qual diuen que sempre tenia la maleta a punt per a anar d'un lloc a un altre, sempre va cuidar la seva carrera artística en ambdós països amb els quals va tenir un sentiment dividit. Closas es va atrevir amb tot, va invertir diners com a empresari teatral de teatre clàssic i modern i es va embarcar en projectes de notable èxit i altres fallits. Entre bastidors era coneguda la seva afició a fer punt de ganxo en els entreactes per a relaxar-se. En una ocasió en una entrevista va dir: "Es fa molt més teatre en la vida que en l'escenari. A més, la vida que es fa en l'escenari és més agradable que la vida".\nClosas va pujar a l'escenari per última vegada al costat d'Amparo Rivelles en l'obra “El cant dels cignes” de Aleksei Arbuzov uns mesos abans de morir l'any 1994 per un càncer de pulmó. El teatre va ocupar bona part del seu temps professional i empresarial i li va mantenir en actiu fins als últims dies de la seva vida. Al llarg de la seva trajectòria va rebre molts premis i reconeixements dels quals destaquen: Creu de Sant Jordi (1994), Medalla d'Or al Mèrit en les Belles arts (1994), Premi del Sindicat Nacional de l’Espectacle: Millor actor: “La vida en un bloc” (1956) i “Operación Plus Ultra” (1966), Medalla del Cercle d’Escriptors cinematogràfics: Millor actor principal “La fierecilla domada” (1955) i “Distrito Quinto” (1958) i el Premi Mayte de Teatro por El canto de los cisnes (1993).\nUn actor del qual es podria escriure molt més, encara que el millor és descobrir-lo a través de la seva filmografia o llegint la biografia "A un paso de las estrellas".\n«Per a mi, el teatre és la vida i la vida és el teatre. Jo soc una bèstia de teatre, un animal de teatre; a mi m'agrada el teatre, em fa mal el teatre».\nA un paso de las estrellas Francis Closas; Silvia Farriol L'editorial Càtedra publica una exhaustiva biografia d'Alberto Closas, una de les grans figures de l'escena espanyola del segle XX escrita pels seus nebots Francis Closas i Silvia Farriol. El pròleg va a càrrec de l’escriptor Eduardo Mendoza que assenyala que era un home, no sols maco, sinó “el que en una altra època es deia ben plantat, distingit, d'una elegància fàcil i espontània, simpàtic, espavilat i desimbolt. El llibre defineix Alberto Closas com un «homme à femmes», un faldiller, un conquistador, un "Don Joan" que va tenir una vida amorosa intensa casant-se sis vegades, però, per sobre de tot, un apassionat del teatre i tal vegada el millor deixeble de Margarita Xirgu.\nData de creació: 15/11/2021 Última actualització:\t17/11/2021


Fer muntanya: 2009/02\n25 de Febrer del 2009\nPla de les Arenes – Font de l’Arç – Casota de les Comes – La Talaia – Trifurcació de pistes – Font de l’Arç – Pla de les Arenes\nSortida de Vic a 2/4 de 8. Eix Transversal (C-25) en direcció Sant Hilari Sacalm. Sortida 202 a Coll de Revell. Agafem la crta. GIV-5411 direcció Pla Arenes. Cruïlla i trencar a l’esquerra per la crta. GI-541 direcció Sant S. D’Osormort fins el km 3’6. Trenquem a l’esquera per la pista. Hi ha un senyal indicador.\nLa ruta d’avui és extreta del llibre “Les Guilleries”, l’esplendor d’una natura primitiva, de l’autor Xavier Junquera (P.A.M.)\nEl pla de les Arenes, és un gran altiplà molt proper a Sant Hilari, situat en el sector occidental del terme municipal. Aquest pla té una altitud d’uns mil metres.\nA ¼ de 9 i amb una temperatura de 1ºC comencem la ruta en direcció a la font de l’Arç seguint la pista que s’endinsa al bosc i amb 10 minuts arribem a la font. Al costat hi ha un gran edifici totalment abandonat.\nSeguim la pista que remunta el torrent de Font Coberta, sense travessar-lo. Ens enfilem cap a la muntanya i travessem una magnífica fageda.\nPassem pel costat d’una bassa protegida amb un filat, la deixem a l’esquerra i deixem el torrent. Ignorem un ramal a la dreta i a continuació, arribem a una bifurcació. Abans d’entrar en un ampli avetar, tombem a la dreta i superem la forta pujada per guanyar el contrafort de la muntanya.\nArribem una nova bifurcació i en un pla molt ampli. Tirem cap a la dreta girant 180º. Veiem a baix uns grans camps, Els Cortals d’en Serra i la crta. que va al Coll de Revell.\nMés endavant arribem a un altre pla amb una casa al mig.\nTenim, a la dreta la Casota de les Comes a 1.050 m. Ens acostem fins a la casa.\nCasota de les Comes\nRefem el camí i continuem recte fins arribar a uns extensos camps amb una gran vista panoràmica. Passem per davant d’un senyal que prohibeix el pas a la circulació rodada.\nSeguim cap amunt en direcció cap el turons que s’aixequen a l‘horitzó. Entrem dins el bosc i sortim a una plantació d’avets per anar a desembocar en una altra pista, 1.099 m\nTirem cap a l’esquerra (hi ha un altre senyal que prohibeix la circulació rodada).\nTenim a l’esquerra una gra vista del Montseny. Arribem a una bifurcació de pistes; deixem la pista de la dreta i continuem recte baixant.\nPassem per extenses pinedes\nAl cap de poc s’obre la pineda apareix la masia de La Talaia a 1.046 m. enmig d’una clapa del bosc.\nEstem gairebé a la meitat del recorregut i decidim fer una parada per esmorzar. Portem dues hores de camí. El sol avui encara no l’hem vist i tenim força fred.\nContinuem baixant tot ignorant un ramal a la dreta per arribar més endavant a una cruïlla de pistes, girem cap a la dreta i baixem per la pista acabada de trobar.\nPoc desprès deixem un ramal a la dreta. Hem acabat la baixada i de sobte, hem d’enfilar una forta i llarga pujada amb molta humitat.\nArribem en una nova plantació d’avets. Travessem el pla i arribem a una nova bifurcació. A la dreta veiem la casa de can Formiga. Deixem el camí i ens hi arribem. Aquesta casa està en molt bon estat i molt ben situada.\nDesfem el camí i ens incorporem al principal. Seguim la pista fins arribar a una cruïlla de pistes, ignorant la que va cap a l’esquerra. Forta baixada, alhora que entrem en una extensa i esplèndida pineda.\nEnmig del bosc trobem un bifurcació; seguim la que va cap a l’esquerra, traçant un tancat revolt. Ignorem un ramal a la dreta i arribem a una trifurcació de pistes. Seguim baixant per la de la dreta.\nTravessem el torrent i arribem de nou a la font de l’Arç.\nEdifici de la Font de l'Arç amb la font a l'esquerra\nDesfem el camí fet a l’anada i arribem a la fi del recorregut.\nRecorregut: 10’07 km\nDesnivell: 146 m\nMarxem a ¼ d’una i arribem a Vic a 2/4 de 2.\nEl recorregut circular que hem fet avui és una suau caminada pels magnífics boscos de pins que poblen aquestes contrades de les Guilleries i amb extenses plantacions de pins exòtics i avets.\nPublicat el 27.2.09 Cap comentari:\nEtiquetes: Circular, No Senyalitzada, Osona, Ruta, Selva\nLa Casanova – Sunyer de Baix – Bauma del Sunyer – Collsaplomera – Puig de les Baumes – Barret de a Parareda – Collsaplomera – Sunyer de Dalt – Sunyer de Baix – La Casanova\nDescarregar Track Baumes del Sunyer\nDescarregar Track Barret de la Parareda\nAvui sortim de Vic a les 8 en direcció a Olot per la C-153. fins arribar a L’Esquirol. Entrem a la població per seguir per la BV-5207 en direcció a Tavertet fins passat el km 11. Deixem el cotxe al costat de La Casanova. Total: 28 kms.\nComencem la ruta d’avui a ¾ de 9 amb un dia totalment assolellat però amb força fred.\nSortim de La Casanova; creuem la crta. i a pocs metres en direcció a l’Esquirol, sota uns pals elèctrics, un sender s’enfila cap el Sunyer de Baix. Està senyalitzat amb marques grogues. Anem pujant decididament en ziga-zaga en direcció oest. Aquest camí té trams força ben conservats.\nCamí del Sunyer\nPoc abans d’arribar a la casa, deixem el camí i marxem cap a la dreta on hi veiem les restes de la Cabanna del Sunyer, situada en una feixa. Desfem el camí i continuem la pujada fins arribar a la casa del Sunyer de Baix situada sota el cingle del Sunyer.\nÉs una casa molt ben construïda, d’estructura impressionant i situada sota una bauma. Té una llinda amb una creu sobre uns graons. Actualment amenaça ruïna. Al costat hi han construccions auxiliars. El lloc està completament tapat per la vegetació.\nMasia del Sunyer de Baix\nSeguim per darrera la casa sota la cinglera on hi trobem una font i una pica al peu de les escales que condueixen al Sunyer de Dalt. Per aquí i baixarem fent el camí de tornada.\nFins aquí està senyalitzat amb marques grogues.\nPrenem el corriol que surt per sota els cingles desprès de deixar la casa. El camí a voltes es perd una mica, però és fàcil retrobar-lo si prenem com a referència els cingles a la nostra dreta que hem de resseguir. Un tram farcit de petites i mitjanes baumes sota la cinglera que anem seguint. Aquest camí actualment està molt tapat per la gran quantitat d’arbres caiguts últimament degut a la neu i el vent. Arribem a la Bauma del Sunyer.\nEs tracta d'una de les baumes més grans i impressionants de tot el terme de Tavertet, ja que és la balma més ben conservada de tot el terme. Va estar habitada, i encara poden apreciar-se ben clarament les parets, portes i finestres.\nEl sostre és totalment horitzontal i de molta grandària. Situats dins la bauma, el lloc gaudeix d’una gran panoràmica i amb el poble de Tavertet al fons.\nBauma del Sunyer\nDesprès de visitar la bauma continuem el camí ara molt més ample i molt marcat. Un camí, molt bonic, i ben traçat. Era el que anava a la bauma i continuava cap el Sunyer.\nSeguim planejant fins anar a desembocar a la pista cimentada que va al Sunyer de Dalt.\nAquest tram de camí que va del Sunyer de Baix, passant per La Bauma del Sunyer fins a la pista del Sunyer, no està senyalitzat.\nSeguim cap a la dreta per la pista i arribem a Collsaplumera a 890 m. Cruïlla de camins. Trobem una fita de l’itinerari senyalitzat.\nDeixem la pista i girem cap a l’esquerra on contemplem dos camins senyalitzats amb marques grogues que voregen el Puig de les Baumes. Seguim cap a la dreta per el cantó de l’obaga enmig d’arbres caiguts.\nAnem seguint per aquesta pista, molt herbada i en lleuger descens. Més endavant deixem la pista i pugem cap a l’esquerra per una canaleta amb forta pujada i per terreny esmicolat. Podem ajudar-nos per pujar tot agafant-nos a les arrels que hi ha.\nTenim el Barret de la Parareda a la nostra dreta. Esvelta roca de curiosa formació geològica, dominant amplis panorames sobre les valls del Molí Vell, del Sot de Balà, l'embassament de Sau i una mica més lluny, la Plana de Vic.\nÉs ben visible des de la carretera de l'Esquirol a Tavertet.\nSeguim per un collet entre les alzines seguint la ruta senyalitzada i arribem al cim del Puig de la Perereda. Esmorzem en aquest lloc contemplant boniques vistes.\nSeguim per la carena i anem girant cap el Nord. Ens acostem cap el cingle per contemplar un extens panorama.\nAl fons, Puigsacalm i Cabrera\nEntrem al bosc i baixem per una petita canal que baixa per la paret que hi ha a la dreta. Uns forats tallats a la roca, en forma de graons, ens ajudaran per baixar.\nEntrem en una zona de gran blocs i seguint per la banda solana amb un corriol molt dificultós degut a l’espessíssima vegetació, arribem a la Bauma de les Piques.\nÉs una gran bauma, d’uns 50 m de llargada amb un gran sostre horitzontal i que fou habitada.\nEl nom li ve de tres grans piques que recullen l’aigua que regalima del sostre.\nAquesta bauma podria haver estat el refugi del famós bandoler Joan de Serrallonga al segle XVII; ja que segons una llegenda, solia descansar en una bauma propera a Tavertet i que tenia cabuda per a 60 homes i animals de càrrega.\nAl fons, una fita i una marca groga ens indica el camí de tornada. Continuem el camí ple d’arbres caiguts i de romegueres. Sortim dels bosc i el corriol es converteix en un camí més ample. Seguim per el pla herbat i finalment arribem de nou a Collsaplomera.\nUn cop a la cruïlla principal i seguint les marques grogues, prenem la pista cimentada en direcció nord, cap a cal Sunyer.\nFem la pujada vorejant la cinglera camí de la casa del Sunyer de Dalt. Esplèndid panorama sobre Tavertet i els seus contorns.\nEl Sunyer de Dalt és una gran casa situada en uns extensos planells voltada de prats.\nPoc abans d'arribar a la casa, a la dreta, un pal indicador ens senyala el corriol que baixant per una escala de pedra ens porta de nou al Sunyer de Baix.\nPassem pel costat de la casa i ara només ens cal seguir el camí marcat amb les marques grogues que ens portaran fins a La Casanova, final de la ruta d’avui.\nMarxem a 3/4 d'una i arribem a Vic a 2/4 de 2.\nDesnivell: 103 m\nRecorregut: 6'49 km\nExcursió molt interessant per l’interior de Tavertet que combina les boniques vistes des del Puig dels Baumes i el Puig de la Perereda, amb els curiosos indrets del Barret de la Perereda, i de les impressionants Baumes del Sunyer i de les Piques.\nPublicat el 23.2.09 Cap comentari:\n4 de Febrer del 2009\nLa Riba – Pal indicador (Solell del Masnou) – Canal del Castell – Sota les Baumes – Puig de la Força – Mirador del Castell – Pla del Castell – La Miradora – GR 2.2 – Solell del Masnou\nRcorregut i mapa (Editorial Alpina)\nSortim de Vic a 2/4 de 8. Eix Transversal(C-25) fins a la sortida de Sant Julià de Vilatorta. Agafem la N-141 en direcció a Vilanova de Sau, per dirigir-nos a la pressa i després de travessar-la remuntem fins a la Riba (Hotel-Restaurant). Seguim uns 200 m en direcció al Club Nàutic fins a trobar un pal indicador a la dreta amb els senyals del GR. Total : 27 km\nEl Puig de la Força és una balconada magnífica sobre l’embassament de Sau. Es troba situat en una punta del cingle de Tavertet i s’hi pot accedir per diversos punts. Ofereix unes vistes excel·lents de l’embassament, El Montseny, zona de les Guilleries i també a alguns dels cingles més propers del Collsacabra.\nVista panoràmica des del Puig d'Alfar\nLa ruta que fem és l'accés més ràpid al Pla del Castell i dóna la possibilitat d'anar encadenant diversos graus (camins de ferradura) molt ben treballats fa uns quants segles i força ben mantinguts a l'actualitat.\nDe moment el dia es presenta força núvol i amb força vent. Comencem l’excursió a ¼ de 9 seguint els senyals del GR situats en un pal indicador en el lloc nomenat Solell del Masnou.\nPunt de sortida i arribada de l'excursió.\nAnem seguint la pista en lleugera pujada fins arribar a una bifurcació poc desprès de recórrer uns 600 m. al peu de la cinglera, on hi ha un altre pal indicador: el camí de la dreta és el GR- 2 que va cap a Tavertet (lloc per on baixarem) i el de l’esquerra és el Grau o Canal del Castell.\nPrenem el camí de l’esquerra. Aquest camí comunicava la masia del Castell amb les valls de Sau. És un grau sobtat, empresonat en la canal, enmig de la qual s’hi veuen algunes roques de forma capriciosa. A partir d’aquí la pujada es fa forta.\nGrau del Castell\nEn alguns trams es conserven l’antic empedrat. Fent ziga-zaga anirem pujant sense parar fins a la part alta del cingle, el Pla del Castell, al costat de la masia, i a l’ample pista que uneix el poble de Tavertet amb la punta del cingle de Tavertet.\nFins aquí tardem una hora. Ens trobem a 825 m.\nDalt el cingle\nEns trobem al Pla del Castell, a la dreta aniríem a Tavertet, nosaltres girem a l’esquerra tot seguint el caire del cingle per una pista; sempre descendint i de front passarem pel costat del turó del Castell, petita formació natural molt erosionada de roca grisa que presideix el pla.\nMés endavant trobem el mirador del Castell. En aquest punt hi ha un panell metàl·lic d’orientació amb el perfil que s’obre davant nostre. Preciosa balconada sobre les cingleres. El panorama és impressionant. A sota i veiem el campanar de Sant Romà de Sau que emergeix de les aigües del pantà.\nMirador del Castell amb el El Montseny al fons\nAnem vorejant el cingle amb la mateixa direcció pel Pla del Castell fins arribar a un pal indicador a l’esquerra.\nAquí deixem el camí principal i seguim el corriol que ens portarà al Puig de la Força.\nEl camí baixa pel cingle i més endavant davalla per una típica graonada d’obra i transcorre bona estona sota d’unes grans penyes balmades, amb el constant panorama del pantà de Sau.\nSeguim a tocar el cingle i arribem al coll que separa el cingle de Tavertet del Puig de la Força. En aquest tram cal anar amb molt de compte si el terra és humit, doncs, la perpendicularitat sobre el precipici és total.\nDavant el Puig de la Força. Un corriol dona la volta al cingle.\nEntre la vegetació, prop del collet, es poden veure llenços de parets del que se suposa que era el castell de Cornil, dels senyors de Tavertet. El camí passa per una graonada encaixada en una esquerda d’una roca i arribem al collet de la Força. Hi ha un pal indicador del lloc.\nDes del mateix collet es pot baixar fins l’embassament de Sau, pel camí de Perallonga, que surt pel vessant de Balà. Es tracta d'un camí molt bonic que voreja tot el cingle del Puig de la Força.\nVista des del collet. Al fons el Salt de Tirabous\nDes del mateix punt es pot pujar cap al Puig de la Força, podent arribar fins el cim de la penya, o també prendre una petita senda que li dóna la volta, sobre els enormes tallats. Camí equipat amb cadenes per a poder passar amb seguretat; adequat per als amants del vertigen i les emocions fortes.\nNosaltres prenem el camí que porta directament cap el cim. Pugem per un costerut camí que entre els arbres va guanyant alçada de forma decidida, fins que ens deixa a la plataforma superior, on la panoràmica és molt extensa. Una sèrie de corriols porten a diferents punts dels voltants del puig, des d’on es contempla perfectament l’imponent verticalitat d’aquestes parets i les seves típiques i diferents composicions geològiques (els estrats de color gris i rojenc queden perfectament delimitats).\nDamunt el Puig de la Força\nFem la pujada en poc més de 10’.\nEl Puig de la Força o Roca de Sau (741 m), és el grandiós monòlit que domina el pantà de Sau, i constitueix el símbol d’aquest embassament. Les vistes són sensacionals, tant pel cantó del pantà com per la raconada de Balà.\nCingle del pla del Castell i el Puig de la Força\nÉs un mirador immillorable sobre l’embassament de Sau, les Guilleries, la Plana de Vic, els cingles de Sta. Cília i la Sarment, la petita vall del Noguer i el salt del Tirabous, el Morro de l'Abeia, etc.\nSalt del Noguer o de Tirabous i el Morro de l'Abeia\nSituat a l'extrem meridional dels Cingles de Tavertet, el Puig de la Força és un impressionant penyal desprès de la resta de la muntanya, al que l'uneix un petit collet.\nA sobre mateix hi ha les ruïnes del castell de Tavertet o de la Força, sense excloure que en el mateix assentament hi hagués el castell de Cornil. Queden algunes restes de parets ben identificables. Aquestes ruïnes posen de relleu el paper estratègic donat segles enrere a aquest gran penyal.\nTambé consta que hi ha una cavitat subterrània a la qual s’hi entra per un petit forat. Diuen si era la presó. Val a dir que nosaltres encara no hem descobert aquest lloc.\nAquest castell se’l situa als voltants del segle XI-XII.\nAntigues llegendes s’hi refereixen com un indret on se celebraven trobades de bruixes..\nAquí dalt hi fa molt de vent. Desfem el mateix camí que hem fet en l’anada i esmorzem sota una gran bauma amb unes impressionants vistes del pantà i al fons el Montseny i les Guilleries.\nContinuem tot passant per sota la cinglera i pujant per les escales arribem de nou al Pla del Castell. El vent bufa de valent, però tenim un sol esplèndid.\nSeguim a l’esquerra, ara per un camí ample i fressat que va davallant pel pla del Castell fins arribar al final de la llarga plataforma tot rodejant el turó del Castell.\nDonant la volta al pla i caminant ara vora amunt, veiem davant nostra els cingles de Santa Cília i la Serment. Les Baumes o Coves de Balà o de les Pixarelles, el Morro de l’Abeia, la Parereda i al damunt el Barret de la Perereda.\nLa Parareda i les Coves de Balà\nA la dreta del camí, al Pla del Castell, s’inicia als anys 60 una gran urbanització; més tard es va paralitzar perquè atemptava contra la bellesa del paisatge. Actualment encara hi podem veure les traces dels carrers (perfectament visible amb el Google Maps http://maps.google.es/maps?t=h&hl=es&ie=UTF8&ll=41.986163,2.402143&spn=0.015056,0.03828&z=15).\nAnem seguint el camí en forta i llarga pujada i desprès de creuar les restes de la muralla ibèrica arribem a un trencall a l’esquerra on hi ha un pal indicador per anar a La Miradora.\nDeixem el camí principal i que a uns 300 m, en un revolt molt pronunciat, té una desviació a l’esquerra que duu a la punta del cingle de La Miradora.\nSot de Balà\nAquí podem contemplar una magnifica vista del sot de Balà i el Salt del Molí Bernat. Degut a les nevades dels passats dies, podem gaudir d’un impressionant salt d’aigua.\nDesfem aquest tros de camí i tornem al principal. Abans d’arribar al poble de Tavertet,\ntrobem de nou el GR que hem agafat de bon principi i que hem abandonat a mig camí.\nDeixem la pista i seguim per la dreta el GR-2\nAquest camí de tornada, és l’antic camí nomenat de Les Gotes o Goteres. Camí antic per anar a Sant Romà de Sau. Tot i que haurem d’anar en compte en el primer tram del camí, sobretot si hi ha fang.\nSota el cingle Moltorer\nSeguim una bona estona pel costat del cingle Moltorer; tot ell de pedra rogenca i que es despenja literalment. Més avall passem per sota unes baumes dites de les Gotes i finalment enllacem en la cruïlla de camins punt per on hem agafat el camí de pujada. Desprès de recórrer uns 300m arribem al punt de sortida, punt final de l’excursió d’avui.\nAquest camí de baixada és molt agraït per acabar l’excursió ja que ens ofereix unes vistes i paisatges espectaculars.\nDesnivell: 363 m\nRecorregut: 10’43 kms\nAquesta és una excursió amb vistes. Les de les espectaculars cingleres de Tavertet, que tenim quan anem de pujada, i les que es tenen de la vall de Sau-Collsacabra, quan arribem al cim dels cingles. A més a més, no només veurem paisatge i natura en aquesta ruta. El camí també ens acosta fins a un dels pobles més encantadors de la comarca d'Osona, Tavertet, declarat Bé d’interès Cultural l’any 2003.\nPublicat el 16.2.09 3 comentaris:


Responsabilitat Global: Respon.cat i la FCVS signen un conveni de col·laboració per enfortir les relacions d’entitats de voluntariat i empreses\nRespon.cat i la Federació Catalana de Voluntariat Social (FCVS) signen un conveni per enfortir les relacions entre les entitats de voluntariat i les empreses.\nLa FCVS incrementarà la seva vinculació amb Respon.cat participant en el Grup de Treball de Voluntariat i en la creació de l’espai de trobada Llotges Empresa Societat.\nAquest dilluns 22 de març s’ha formalitzat la signatura d’un conveni de col·laboració entre la Federació Catalana de Voluntariat Social (FCVS) i Respon.cat. Amb aquest acord es volen sumar esforços per promoure la gestió socialmemt responsable entre les entitats i empreses de Catalunya amb un lògica de compromís social de l’empresa i de l’entitat.\nEl conveni busca enfortir el desenvolupament del voluntariat d’empresa com a pràctica que permeti generar impacte social de l’empresa i de l’entitat i desenvolupar els seus valors corporatius tant en l’àmbit intern com extern. A més de millorar el seu compromís local amb el territori i global amb els Objectius de Desenvolupament Sostenible (ODS).\nLa presidenta de Respon.cat, Mercè Mullor, ha parlat de la importància del voluntariat tant per a la societat com per a les empreses, destacant que “amb aquest acord és fa un pas més per consolidar el valor que té el voluntariat per a totes les parts, per a la societat és un gran impuls i dins les empreses actua com a alement motivador i de millora de la gestió i el lideratge empresarials”.\nVegeu el vídeo del tall de veu de la presidenta de Respon.cat, Mercè Mullor\nPer la seva banda, el president de la FCVS, Jordi Balot, ha valorat molt positivament la signatura del conveni. “És molt important per potenciar l’apropament entre el món empresarial i el Tercer Sector. Ser capaços de caminar junts, sumar esforços i, en definitiva, compartir aquest compromís que tenim tots a favor de les persones més vulnerables i dels ODS”, ha explicat.\nVegeu el vídeo del tall de veu del president de la FCVS, Jordi Balot\nEl Conveni entre Respon.cat i l’FCVS\nLa relació amb l’FCVS es remunta al naixament de Respon.cat en què es van integrar al Consell Social. En virtud de membres dels Consell Social cada any col·laboren el el Premis Respon.cat proposant empreses per ser reconegudes en aquests guardons.\nD’altra banda, amb la signatura del conveni es vol incrementar aquesta col·laboració. La FCVS podrà proposar empreses per participar en el programa d’acompanyament RSE.Pime, atenent totes les empreses que col·laboren amb la Federació en temes de voluntariat, que tenen valors sensibles amb la RSE però no la teneu prou sistematitzada, per tant aquesta col·laboració beneficiarà tant a la FCVS com les empreses participants.\nA més, la Federació també col·laborarà en algunes accions de Respon.cat, en concret el grup de treball de voluntariat, que reprèn proximament les seves activitats, i la creació d’un espai de trobada entre empreses i món associatiu que tindrà per nom Llotges Empresa Societat.\nWeb FCVS: https://voluntaris.cat/la-fcvs-i-respon-cat-signen-un-conveni-de-collaboracio/\nWeb Respon.cat: https://www.respon.cat/respon-cat-i-la-fcvs-signen-un-conveni-de-collaboracio-per-enfortir-les-relacions-dentitats-de-voluntariat-i-empreses/


La Moncloa anima Felip VI a prendre més mesures per desmarcar-se del seu pare\nMadrid. Dimarts, 14 de juliol de 2020. 18:17\nLa portaveu del govern espanyol i ministra d'Hisenda, María Jesús Montero, ha eludit aquest dimarts concretar si el govern dona suport que el rei emèrit abandoni el Palau de la Zarzuela com a residència habitual, encara que sí que ha assegurat que l'Executiu "celebra" totes les mesures "passades i futures" adoptades per la Casa Reial amb l'objectiu d'augmentar la seva "transparència" i "exemplaritat".\nEn roda de premsa després del Consell de Ministres, Montero s'ha remès en diverses ocasions a les declaracions del president del govern espanyol, Pedro Sánchez, admetent preocupació per les informacions respecte a Joan Carles I i ha subratllat que l'Executiu "agraeix qualsevol impuls" que s'adopti des de la Direcció de l'Estat perquè els ciutadans coneguin la seva activitat i rendició de comptes.\nTanmateix, ha evitat concretar quines mesures creu el govern espanyol que s'haurien d'adoptar o fins i tot si el Rei emèrit hauria d'abandonar el Palau de la Zarzuela. "Qualsevol avenç que es pugui produir o no correspon a la Casa Reial, no és el govern el que ha de prendre decisions sinó que correspon a la Casa Real", ha situat afegint a continuació que, malgrat no dir-la expressament, es pot "endevinar" la preferència de l'Executiu.\nEn aquest sentit, Montero ha insistit que el Govern "celebra" totes les mesures "passades i futures" que es puguin impulsar des de la Casa Reial per incrementar la seva transparència o garantir l'exemplaritat.\nTanmateix, fonts de l'Executiu neguen que el govern estigui implicat en l'estudi de possibles mesures i assenyalen que, si aquestes són sobre la taula, és una cosa que competeix només a la Casa del Rei, el mateix que els tempos. Això sí, creuen que per adoptar alguna decisió no hi hauria per què esperar que la investigació judicial es tradueixi en accions concretes.\nMonarquia Suïssa tramita la petició d'Òmnium per bloquejar els comptes de Joan Carles I


Punt de vista dels partits catalans sobre qüestions bàsiques de l’agenda cristiana davant les eleccions del Parlament de Catalunya del 14-F - e-Cristians\nPunt de vista dels partits catalans sobre qüestions bàsiques de l’agenda cristiana davant les eleccions del Parlament de Catalunya del 14-F\nPropostes dels partits polítics que es presenten a les eleccions al Parlament de Catalunya del 14 de febrer\ne-Cristians formula abans de cada contesa electoral unes reflexions, que persegueixen aplicar la doctrina social de l’Església a aspectes concrets de la realitat política, a fi de contribuir al discerniment sobre el vot.\nEn el nostre procés de reflexió sobre la situació dels catòlics, el cristianisme i la política a casa nostra, hem considerat que calia anar més enllà, donada la confusió que impera, i presentar un primer cos de propostes als partits, i demanar-los el seu punt de vista pel que fa a identitats i discrepàncies en relació amb el seu programa electoral.\nD’aquesta manera, s’aconseguia:\na) Exposar per part nostra resposta a les grans mancances existents.\nb) Facilitar que els partits fessin saber directament el seu punt de vista facilitant així informació a l’elector. També considerem que en obrar en aquests termes contribuïm a elevar el llistó del debat polític electoral.\nHem procedit de la forma següent: vàrem fer arribar el nostre text a tots els partits dels quals teníem referència de la seva presentació electoral. Concretament ERC, JxCat, PSC, PDeCAT, CEC, la CUP, PNC, FNC, Lliures, La Lliga, Units, PPC, Cs i Vox amb data 3 de desembre, indicant que pregàvem que les respostes arribessin abans del 31 de desembre. Hem insistit en dues ocasions més, el 9 de desembre i l’11 de gener, donada la tardança en la recepció.\nMalgrat la insistència, només han respost per ordre de recepció PSC, PPC, PNC, FNC i Lliures. Vox va respondre proposant una reunió que per la data en que va ser proposada no era possible i els hi vàrem suggerir que ens enviessin com demanàvem els seus punts de vista per escrit, fet que no s’ha produït.\nExposem a continuació els resultats: (A) Conclusions. (B) Text d’e-Cristians adreçat als partits. (C) Respostes dels partits per ordre cronològic.\nERC, PDeCAT, Ciutadans i la CUP ni tan sols han acusat rebut de la nostra petició, malgrat la insistència.\nJxCat, Catalunya en Comú, La Lliga i Units van cursar una acús de rebut però mai han acabat de respondre al nostre text.\nLliures va adreçar una resposta en el sentit que l’organització no tenia una posició fixada sobre les qüestions que platejàvem, i que en cap cas devia interpretar-se la resposta com una forma d’eludir les qüestions platejades.\nAgraïm les respostes de Partit Socialista de Catalunya, Partit Popular, Partit Nacionalista Catala i Front Nacional de Catalunya i Lliures. En el cas del PNC és el resum de la reunió duta a terme amb la Sra. Marta Pascal i el portaveu del partit, Sr. Oriol Puig.\nVox va demanar una reunió, que ja no era possible per raons de calendari, donat el retard en obtenir la seva resposta. Se’ls hi va proposar que ens donessin el seu text com havien fet els partits més amunt indicats, perquè el procés de reunió, i resum, era massa llarg, com havíem constatat en el cas del PNC.\nNo és l’objecte d’aquest treball examinar les respostes dels partits, qüestió que deixem en mans del lector, tan sols volem fer uns breus comentaris molt generals. La resposta més extensa i detallada és la del PPC, que aborda pràcticament totes les qüestions, en bona part també ho fa el FNC. El PSC fa un treball d’interès per ajustar els seus posicionaments reals, als punts de vista del document, però les diferències en qüestions com l’avortament, l’eutanàsia, l’educació, entre d’altres, es fan, fins i tot per omissió, molt evidents. El PNC s’ajusta a l’estàndard de prescindir de tota consideració sobre les implicacions ètiques sorgides de la concepció cristiana.\nLa conclusió general, amb els matisos de la documentació aportada pels partits, sobre la qual el lector podrà formar-se la seva pròpia opinió, és que en la política catalana, la concepció cristiana, religiosa, antropològica, cultural, ètica social i econòmica, o bé és menystinguda i vista amb animadversió, o bé els seus plantejaments “fan nosa”, en el sentit que perjudiquen o destorben a “allò” que consideren que realment ha de dedicar-se la política. En el rerefons, constatem dos fets. Les forces que es qualifiquen de progressistes o d’esquerres, tenen formulacions concretes específicament incompatibles amb la cosmovisió cristiana; s’ocupen d’aquestes qüestions i les impulsen. En l’espai de centredreta aquestes qüestions, amb comptades excepcions, simplement no interessen, i no són objecte de la política. El resultat és un escenari políticament erm o advers pel cristianisme.\nL’opinió formulada pel bisbe de Solsona Monsenyor Novell, referida a aquestes eleccions, en el sentit que “no hi ha cap partit de l’actual arc parlamentari, ni en el bloc independentista ni en l’unionista, que assumeixi de manera més o menys completa les conviccions morals sobre la vida, les relacions socials i econòmiques pròpies del catolicisme”.\nLa conclusió pràctica és la de si una comunitat com la catòlica pot romandre indefinidament en aquesta situació de total irrellevància política i marginació en les institucions públiques, sobretot perquè aquesta dinàmica comporta la dificultat creixent, perceptible en els darrers vint anys, per trametre sense distorsions el missatge de l’Església sense que arribi deformat.\nLa llum de la cosmovisió cristiana hi és, però cada vegada la pantalla que la filtra l’enfosqueix i deforma més.\nB. Text d’e-Cristians adreçat als partits “Proposta de mínims per plantejar als partits que es presenten a les pròximes eleccions al Parlament de Catalunya”.\nC. Respostes dels partits per ordre cronològic:\nReserva’t el dia 25 de març a les 19h. per a l’Assemblea d’e-Cristians


Un de cada quatre trasplantaments de ronyó, a Catalunya són amb cirurgia robòtica | Diari de Tarragona\nUn de cada quatre trasplantaments de ronyó, a Catalunya són amb cirurgia robòtica\nL'Hospital Clínic, centre del qual provenen aquestes dades, vol que ho siguin el 40% d´aquestes operacions\n12 de Agosto de 2016 - 17:31 hs\nL´Hospital Clínic de Barcelona va fer el seu primer trasplantament de ronyó amb cirurgia robòtica ara fa un any. Foto: ACN\nUn de cada quatre trasplantaments de ronyó de donant viu a l’Hospital Clínic de Barcelona ja es fan mitjançant cirurgia robòtica, aplicant tècniques mínimament invasives, tant per al donant com per al receptor, la qual cosa redueix el risc de complicacions i afavoreix la ràpida recuperació del pacient. Així ho va destacar ahir el doctor Antonio Alcaraz, cap del Servei d’Urologia del Clínic, que subratllà que aquest any, en 14 dels 55 trasplantaments de ronyó que han efectuat s’ha utilitzat la tècnica robòtica, si bé el seu objectiu és poder-ho fer en el 40% de les intervencions.\nEl Clínic, un centre pioner en aquest tipus d’intervencions, va fer el seu primer trasplantament de ronyó mitjançant la cirurgia robòtica, i a més doble, a l’agost del 2015, ara fa un any, quan un equip liderat per Alcaraz va extreure dos ronyons per nefrectomia transvaginal – través de la vagina de les donants– i els va implantar en els receptors mitjançant cirurgia robòtica, utilitzant el robot Da Vinci Xi.\nAquest robot és un equipament d’alta tecnologia que obre la porta a realitzar intervencions de diverses especialitats des d’un abordatge mínimament invasiu i amb més precisió que la laparoscòpia convencional.\nDe fet, segons informà ahir l’Hospital Clínic, el robot Da Vinci també permetrà realitzar en un futur pròxim, d’una forma optimitzada, intervencions a través d’un únic orifici gràcies a la tecnologia Single port.\nLa cirurgia amb robot es porta a terme mitjançant quatre petites incisions que es fan en l’abdomen del pacient per poder inserir els braços del Da Vinci Xi.\nL’òrgan –en aquest cas el ronyó– s’introdueix o s’extreu per la vagina, en el cas de les dones, o mitjançant una incisió de 6 centímetres en el melic, en el cas dels homes.\nSegons Alcaraz, la incorporació de la robòtica en els trasplantaments de ronyó suposa un «gran avanç», ja que hi ha casos en els quals no es podia utilitzar la laparoscòpia perquè els instruments no els permetien maniobrar de forma adequada.


L'oposició de l'església catòlica i el Partit Popular van fer que el text aprovat pel congrés encara rebés, al Senat, el veto (un veto exercit pel Partit Popular i Unió Democràtica de Catalunya) i la llei va ser retornada al Congrés, on va ser finalment aprovada per majoria.\nUns mesos abans (el 30 de març del 2005), a Catalunya s'aprovava el dret de les parelles LGTB a l'adopció conjunta. Aquest va ser un pas importantíssim pel reconeixement de les famílies LGTB, famílies que fins llavors vivien en un buit legal, criatures que només podien tenir el dret legal a un pare o una mare, guanyaven la realitat tossuda que vivien: dos pares o dos mares que, legalment, podien exercir la tutela conjunta.\nAquests dos canvis legislatius van marcar l'inici del reconeixement de drets llargament reivindicats pel moviment LGTB, tot i que la igualtat davant la llei no va ser suficient per frenar la discriminació.\nCatalunya va ser, l'any 2005, el primer govern del món en tenir un Programa per al Col·lectiu de persones LGTB. L'any 2006 va aprovar el Pla Interdepartamental per a la no discriminació de les persones homosexuals i transsexuals i , el 2007, el Consell Nacional de Lesbianes, Gais, Bisexuals i Transsexuals, com a òrgan de participació i consulta del Govern.\nFa sis mesos Catalunya ha fet un pas important que vol anar més enllà: l'aprovació de la llei dels drets de les persones LGTB i contra la LGTBfòbia. Un projecte legislatiu pendent des de l'any 2006 i llargament reivindicat pel moviment LGTB. Extremadura va seguir les passes i ara es reivindica una llei estatal de les mateixes característiques que la catalana,amb un règim de sancions per a les conductes lgtbfobes.\nEnguany, se celebren 10 anys de passes endavant que es van consolidant i que cal seguir desenvolupant. Catalunya, i l'Estat espanyol, han estat referents internacionals en aquests avenços. Avenços que encara resten pendents a molts països i que van estenent-se al mapamundi.\nSense anar més lluny, Irlanda va celebrar ahir -22 d'abril- el referèndum per decidir la legalització del matrimoni igualitari. Però també altres països com Uruguai, França, Argentina, Portugal, Bèlgica, Suècia, Noruega, Dinamarca, Islàndia, Països Baixos, el Canadà i Sud-àfrica... han aprovat el matrimoni igualitari i se segueix avançant en els drets LGTB al món, malgrat haver-hi, encara 76 països que penalitzen i, inclús, apliquen la pena de mort a les persones LGTB.\n10 anys després el mapa ha canviat molt, l'exercici dels drets és possible, malgrat que encara la LGTBfòbia és present i latent.\nconsell nacional de lesbianes\nVisites del contingut : 21561637


Tourmalet: Els ciclistes menorquins tornaran als fars\nLa ja popular Ruta dels fars de Menorca arriba, el pròxim dia 7 de maig, a la seva vuitèna edició. Encara que Menorca pugui semblar una illa petita, la prova cocloturista recorrerà un total de 210 quilòmetres i passarà per tots els fars que hi ha: Favàritx, Cavalleria, Punta Nati, Artrutx i Punta Prima per acabar, com no, ascendint el Monte Toro.\nCom ja sol ser habitual a les proves que organitza l'Associació Cicloturista de Menorca, la Ruta es etrà homenatge a dos ex professionals. En aquesta edició els escollit són el mallorquí Toni Colom i el basc Martino Lejareta.\nL'organització posa a disposició dels participants un seguit d'hotels col·laboradors on, a més d'un tracte exquisit, els inscrits gaudiran d'un seguit d'avantatges en sereis i preus.\nPer a més informació: http://www.menorcacicloturista.com/


Nomadas: mayo 2010\nPublicado por Aleix 112 comentarios\nPublicado por Aleix 82 comentarios\nTot és possible, i més a la India. Això diu el títol del post. Des de coses que mai haguessis imaginat, a d'altres que en ocasions hem tatxat d'impossibles. Poc a poc te'n adones, les barreres ens les posem nosaltres mateixos i l'entorn en el que hem crescut. Avui el post comença així, com a homenatge a la manera de vida india. Una cultura capaç de donar quan menys tenen. Amb un sol somriure, un gest, una mirada o una abraçada.\nJa marxem de la India i, en part, ens fa llàstima marxar d'aquest país. El viatge continua, movent-se de lloc en lloc, aquesta era la idea, no fer arrels, i així la mantenim. Però és inevitable sentir pena de deixar un lloc que ens ha omplert tant durant aquest temps.\nFarà ja una setmana que som aquí a Dharamsala, casa dels tibetans exiliats. En realitat estem a Bhagsu, un poblet que s'enfila a les muntanyes per sobre de McLeod Gang. Haviem sentit que hi havia una mica de boulder per aquí, i de fet, una mica mica és el que hem trobat. Anem combinant la vida tranquila a la vil·la amb alguna estona d'escalada. Hem netejat i obert noves linies, cosa que ens comença a caracteritzar allà on anem. Ja ens torna a conèixer tothom aquí. Els primers dies ens parava la gent i preguntava: "Why do you carry your bed in your back?" i nosaltres els hi deiem "Because we don't have a fixed home and we can sleep everywhere that way. We can rock climb with it, as well." Que si algú es refereix als escaladors, tots saben qui son. "Crazy spanish, do you carry it all around the world?" Aquí hi ha molta gent que vé de tots els racons del mon per fer Yoga, meditació, reiki, etc. Tenim la possibilitat de conèixer gent, onades d'estímuls que procurem no desaprofitar.\nAhir a la nit vam fer la nostra primera barbacoa a l'estranger. Vam comprar 40 rúpies de verdures; pebrots, albergínies, tomàquets, cebes, alls, pastenagues, cogombres, i una mica de pa. Vam buscar un lloc alt a la muntanya, a sobre una gran pedra ( a l'estil del Rei Leon), perfecte per construir una gran plataforma coberta amb pissarra. Un cop fet el foc, li vam col·locar una làmina fina de pissarra i vam cuinar les verdures a la pedra. Ens van acompanyar el Vivek i un altre noi, l'amo de la guest house i un treballador. Van portar wishky fet per ells, i nosaltres els hi vam oferir pà torrat amb all i tomàquet. Una vetllada molt agradable a la terrasseta més alta de Bhagsunag.\nEn realitat tot va ser escrit fa uns dies. Ara som a Delhi, la capital del país, i gràcies a la superconnexió hem pogut actualitzar el blog amb 15min. Hem arribat fa unes horetes. Directes amb el bus de Dharamsala. Han sigut 13h bastant suaus. Suposo que deuen ser els nostres cossos que s'acostumen a la rigidesa dels seients i la duresa dels trajectes. La qüestió és que hem aconseguit dormir tots. Hem baixat amb en Devanx Baxani (Devo), un noi mig indi, mig espanyol (de Canàries) que ens acompanya ja fa uns dies.\nA qui hem deixat, després de 2 mesos junts, ha sigut a en Dani i en Ramon. Com que suposem que llegiran això, els hi enviem un petó molt fort des d'algun punt del sudest asiàtic. "Mindundis, a disfrutar de la India, recordeu que el temps és vertical!\nParlant de "vertical" vull explicar el perquè de la verticalitat de les fotos (aquest cop parlant des del punt de vista de l'Aleix). Potser us heu fixat que cada vegada més, el format de les imatges és vertical, en comptes d'horitzontal. Això reflexa el present, la idea del temps no-lineal, la gota que cau a cada "ara" que és viscuda, i en aquest cas, captada a través d'una càmera. Vertical, perquè davant i darrera no hi ha res, simplement cau una gota nova a sobre, que ens refrescarà.\nTornant a Delhi. Ja tenim habitació, en hem posat tots 4 a una guest house humil pero acollidora. La més barata, és clar! Coneixem una mica la ciutat i dormirem fins les 4 de la matinada, que agafarem el tren fins a Bombay (26h). El dia 7 sortim de Bombay a les 19h, direcció Bangkok (Tailàndia).\nAquest cop la etapa no queda passada, ni tancada, només som nosaltres que ens canviem de lloc. La India ens ha donat molt, ens ha cuidat i ens ha somrigut. Nosaltres a ella també, hi ha hagut "feed back", i això ens fa marxar amb el pit ben ple.\nPublicado por Aleix 43 comentarios


La Copa del Rei: la Solidaritat, un eix principal de les penyes - FC Barcelona\nHomePenyesLa Copa del Rei: la Solidaritat, un eix principal de les penyes\nLa Copa del Rei: la Solidaritat, un eix principal de les penyes\nDurant el 2015 s'han celebrat més de 800 actes, dels quals una bona part han estat amb finalitats solidàries\nUn rècord organitzatiu\nUna de les vessants característiques del moviment penyístic segueix sent la capacitat d’organitzar actes. Aquest any s’ha batut un rècord amb més de 800 actes organitzats, dels quals 400 han comptat amb representació del FC Barcelona entre aniversaris de Penyes, trobades de zona, inauguracions, etc...\nLa solidaritat, global i arrelada al territori\nDurant aquest 2015 les Penyes s’han tornat a involucrar activament en projectes solidaris de caire global com el projecte ‘Tots Contra la Pobresa Infantil’ impulsat pel Consell de Solidaritat del Consell de Penyes i promogut per la Fundació Rosa Oriol.\nLa Diada del Soci Solidari d’enguany va ser tot un èxit d’assistència i les Penyes van ser part fonamental en la consecució d’un rècord a un partit de setzens de final de Copa del Rei a l’Estadi amb 67.703 persones. Les Penyes van repartir 10.000 entrades a més de 200 associacions i entitats que van col·laborar a la campanya ‘Tant se val d’on venim’ del FC Barcelona.\nLes Penyes han seguit organitzant els seus propis projectes i jornades solidàries com les recollides d’aliments i de joguines per als més necessitats o les participacions a La Marató de TV3.\nDes de les Federacions també s’han impulsat diverses iniciatives com el II Torneig de Futbol organitzat per la Federació de Penyes Barcelonistes del Barcelonès Est, que aquest 2015 s’ha dedicat a la distròfia muscular de Duchenne.


Aliments per retardar l'apetit | Consumer\nAliments per retardar l’apetit\nEl tipus d'aliment, consistència, forma de cuinat o densitat nutritiva influeixen en la sensació sobtada de la gana o, per contra, en el retard de l'apetit\nUn plat de macarrons amb verdures no provoca la mateixa resposta en la sensació de gana i sacietat de diferents individus. Unes persones tornaran a tenir apetit, o fins i tot gana, al poc temps d’haver-los menjat, mentre que unes altres aguantaran sense provar mos fins al següent menjar. La resposta als aliments és diferent segons les persones, malgrat que les rutes metabòliques per aprofitar els nutrients siguin les mateixes. Una conseqüència derivada d’aquestes diferències és la sensació més marcada de tenir gana o, tot el contrari, la sensació de sacietat i de retard de l’apetit , malgrat haver menjat el mateix. Llavors, hi ha aliments més indicats per retardar l’apetit? Quins són els moments en els quals més interessen i per què? Cal tirar mà dels complements que sadollen per aplacar les ganes de menjar? El següent article aborda aquestes qüestions.\nPer què uns aliments sadollen més que uns altres\nL’investigador del CSIC Josep Lluís Torres afirma que, quan es mengen aliments rics en sucres refinats, hi ha un ràpid increment de la glucosa en la sang. Aquesta es metaboliza de forma molt veloç pel que, al poc temps, la seva quantitat es redueix de forma dràstica. En opinió de l’especialista, aquest descens és un mecanisme natural del metabolisme que ens desperta de nou l’apetit pel sucre i ens provoca gana. Però a més del tipus d’aliment que es consuma i la seva composició nutricional (contingut en fibra, carbohidrats, proteïnes, grasses o aigua), altres factors també influeixen en la sensació sobtada i/o contínua de l’apetit o, per contra, en el retard en les ganes de menjar.\nLa consistència dels aliments, la manera de cuinar-los i la seva composició afecten, entre altres causes, al grau de sacietat\nLa consistència dels aliments escollits (segons siguin sòlids o líquids), la manera de cuinar-los (coccions més llargues fan que els aliments rics en carbohidrats estiguin predigeridos, per la qual cosa l’absorció dels seus sucres és més ràpida), la seva densitat nutritiva, la combinació alimentària o la quantitat ingerida són alguns elements que afecten al grau de sacietat d’un aliment. Influeixen fins al punt que després del seu consum es torni a tenir apetit abans o es puguin passar més hores sense menjar.\nLa dificultat és major quan aquestes pulsions sobtades en l’apetit -o aquesta apetència desordenada- obeeix a mecanismes fisiològics, neurobiológicos i hormonals més complexos, com una absorció dels nutrients més ràpida, una alteració en els mecanismes de la sacietat o els” food-cravings” (desitjos intensos o necessitat d’ingerir un aliment específic, segons descriu la nutricionista Patricia Bolaños). En aquests casos, el suport d’un dietista-nutricionista que guiï i dirigeixi la manera de menjar i la distribució dels aliments és de gran ajuda.\nAliments que interessen per retardar l’apetit\nEl contingut dels aliments en fibra, carbohidrats complexos, proteïnes i aigua s’associa de forma positiva amb un major índex de sacietat, mentre que el contingut en greix es vincula a una menor capacitat per calmar l’apetit.\nAliments rics en fibra. Una amanida, una crema vegetal o unes verdures d’entrant en el menú, així com prendre la fruita ben rentada amb pell una estona abans dels menjars principals, són bones mesures per incrementar l’aportació de fibra a la dieta al moment oportú.\nTentempiés amb proteïna. Els entrepans de pa integral amb pernil serrà, tonyina o bonic, o els sándwiches vegetals amb tofu, es presenten com una alternativa sana i interessant per la seva saludable aportació en fibra i en proteïnes. Incloure una mica de proteïna en cada menjar principal (també en el desdejuni) permet aprofitar-se de la seva capacitat de sadollar. En aquest cas, no cal que carns, peixos o ous se serveixin sempre com a plat principal, sinó que es contemplin també com a ingredients d’altres plats.\nAlta densitat nutritiva. Un grapat de barreja de fruites dessecades i de fruita seca és un exemple d’aperitiu que reuneix els anteriors suggeriments. Altres opcions són els plats que combinen cereals i llegums (amanida de pasta amb pèsols) o cereals i fruita seca (muesli, pa de fruita seca, arròs amb llet i avellanes, pa untat amb crema natural de fruita seca, avellanes, ametlles, tahini).\nNous descobriments per retardar l’apetit\nLa indústria alimentària i la farmacèutica centren gran part dels seus esforços de recerca i desenvolupament a donar resposta a aquesta qüestió: com reduir o retardar l’apetit. Els complements alimentosos o els nous aliments dissenyats amb aquestes característiques solen estar dirigits a públics molt concrets, com el gran col·lectiu de persones que desitja o té la necessitat de perdre pes.\nUn descobriment recent, que aporta un grup d’experts de centres de recerca catalans, és la fagomina, un component extret del blat sarraí o fajol. Els investigadors expliquen que la fagomina retarda l’absorció de la glucosa present en els sucres refinats i en el midó (arròs i altres cereals, pasta, patates, llegums…), la qual cosa suposa una esperança per a moltes persones amb obesitat i sobrepès. Segons assenyalen, la producció d’aquesta substància permetrà el desenvolupament d’aliments funcionals que serveixin per al control del pes.\nNo obstant això, cal tenir en compte les perquisicions derivades d’un estudi realitzat per la Facultat de Ciències Biològiques i Ambientals de la Universitat de Birmingham, a Regne Unit, en el qual s’afirma amb rotunditat que molts dels complements dietètics que es venen per sadollar l’apetit manquen de fonament científic. Aquest estudi no admet l’ús de l’hoodia gordinii, el fucus vesiculosus, el nopal o la Garcinia Cambogia, entre uns altres, per a tal fi. La reflexió és que aprimar i mantenir-se en un pes saludable d’una manera sana implica esforç, consciència i control en la manera de menjar i entendre la vida, i no solament és la conseqüència de sentir-se ple o sadollat havent dinat.\napetit controlar apetit hambre-ca reduir apetit retardar apetit


Connexió amb una escola argentina – Escola Garbí Pere Vergés Esplugues\nConnexió amb una escola argentina\nArran d’una visita que vam rebre a l’Escola d’una professora argentina, hem establert contacte amb un equip de mestres d’una escola pública de Primària a Buenos Aires i ja estem lligant caps per tal de veure possibilitats de treball amb els alumnes d’ambdós centres.\nPublicat el 22 de maig de 2017 22 de maig de 2017 By noticiese\nArran d’una visita que vam rebre a l’Escola d’una professora argentina, hem establert contacte amb un equip de mestres d’una escola pública de Buenos Aires i ja estem lligant caps per tal de veure possibilitats de treball amb els alumnes d’ambdós centres.\nD’entrada, vam anar intercanviant mails i idees fins que van proposar una connexió per conèixer-nos i parlar cara a cara. La primera presa de contacte amb les companyes de laEscuela 2 de 21 Eduardo Luis Vicente ha estat via Skype. El grup de mestres d’aquesta escola pública de primària, de dues línies, amb alumnes des dels 6 als 12 anys, es van mostrar molt motivades i engrescades a fer alguna activitat conjunta. Hem rebut la proposta de treball i hem quedat que ens donaríem a conèixer les escoles mútuament a través dels alumnes, via Skype. Ens hi posarem ben aviat!\nNotícia prèviaL’Escola viu un cap de setmana musical al Teatre Zorrilla i al Palau Sant Jordi\nNotícia següentEscenes a l’Esprint\nBy bibliotecae\tPublicat el 28 de març de 2019\nL’escola participa en el programa “Deuwatts” de Betevé\nBy noticiese\tPublicat el 12 de juliol de 2018 3 de setembre de 2018\nBy bibliotecae\tPublicat el 14 de gener de 2020 14 de gener de 2020


Presentem la nova Comunitat emprenedora CO-Innova de Sant Feliu!\nDes de Sant Feliu Innova no parem de pensar en iniciatives innovadores que millorin l'ecosistema talentós de la ciutat en el marc del desenvolupament econòmic i sostenible del territori.\nFa anys que acompanyem a persones amb idees, a pre-emprenedorxs actius i proactius i a emprenedors i emprenedores amb projectes innovadors i amb ganes de millorar l'entorn i facilitar la vida de les persones. Hem estat al costat de molts de vosaltres en diferents programes com són el Yuzz, l'Explorer, el BIS, el JobLab, així com en altres acompanyaments personalitzats. Volem posar en valor tot el vostre talent i coratge.\nDes de l'experiència viscuda, i tenint en compte el gran ecosistema emprenedor que s'ha generat, perdó que HEU generat, volem donar continuïtat a aquest motor d'innovació i posar llum i visibilitat a tot aquest talent i potencial disponible així com multiplicar-ho. Ens agradaria aproximar els vostres projectes, crear més sinèrgies i fer més xarxa!\nArrenquem aquest mes d'octubre amb la proposta engrescadora de posar acció a la Comunitat emprenedora CO-Innova de Sant Feliu que sou tots i totes vosaltres! Volem oferir-vos un espai per co-crear, connectar, testejar i donar impuls a les vostres iniciatives, donant, a la vegada, resposta a reptes de societat.\nEs per això, que us convidem a venir a la presentació de la Comunitat el proper 17 d'octubre per la tarda a les 18 h a la Torre del Roser, a Co-Innova Sant Feliu.\nEn aquesta trobada coincidireu amb diferents emprenedors i emprenedores, persones proactives de la ciutat i del ecosistema de Sant Feliu Innova amb ganes de connectar i continuar impulsant les seves idees i somnis.\nParticiparem d'una dinàmica de Networking per dibuixar una xarxa de coneixement, connectar emprened@rs i impulsar els vostres projectes i finalitzarem amb un moment més distès amb begudes i un petit pica-pica, tot un moment Co-InnoBeers!\nA més, dins d'aquest acte gaudirem de la clausura del Programa EXPLORER de Sant Feliu Space, edició 2019, amb el lliurament de diplomes als guanyadors. Per tant, comptarem amb la presència de Tomàs Lóbez, fundador de Nixi for Children i guanyador de l'edició del municipi, Jennifer Fernández, promotora de la idea Antidot Dance Culture i nominada Woman Explorer Award, i Marcel Hidalgo i guanyador, nominat al Disruptive Technology Explorer Award, creador de Watteco. També assistiran la Marta Buenaventura, l'Eloi Trullàs Malaret i el Jordi Ribes, guardonats amb el segon premi amb Party Pay, i la Julia Vilella Rojo, tercer premi de l'edició. I donarem la benvinguda a la nova edició d'Explorer 2020. I us donarem a conèixer les nostres idees originals sobre emprenedoria social.\nTambé presentarem el nou projecte "Foment del Cooperativisme ? Associacions Impulso", a càrrec de Mercè Torras i que pretén fomentar l'associació d'impuls i la cooperativa com a instruments d'emprenedoria col·lectiva en innovació social prenent com a referència les experiències emprenedores que s'han desenvolupat en el territori\nI com som de posar acció, ja estem treballant en algunes propostes per a la comunitat!\nPer tal de donar resposta a les vostres necessitats i que sorgeixin els primers matchings, tant si podeu assistir al esdeveniment, com si no, us convidem a omplir el següent formulari fent click aquí.\nEns veiem el proper 17 de d'Octubre a les 18.00h, a CO-Innova Sant Feliu; Torre del Roser, C/Joan XXIII,14, 08980, Sant Feliu de Llobregat.


Pressupost aprovat | La Garriga Digital\nEl Ple municipal d’ahir dimecres va votar favorablement al pressupost d’aquest 2020, que puja a 19.254.244,42 euros, prop de 800.000 més que el de l’any passat. Això ha estat possible gràcies als 6 vots favorables del govern d’ERC i els 2 dels regidors del PSC, i a l’abstenció de la resta de forces polítiques del municipi: Junts per la Garriga, CUP la Garriga i Ciutadans.\nAquestes abstencions, precisament, han estat possible en part gràcies a la incorporació a aquest pressupost d’inversions proposades pels grups de l’oposició, fet que ha decantat el sentit del seu vot; en el cas del PSC, això sí, en forma de suport explícit com a vot favorable.\nPer a més informació, podeu escoltar el Ple municipal al següent enllaç de Ràdio Silenci.\nArticle anteriorEl CAP acollirà una exposició itinerant sobre les voluntats anticipades\nArticle següentActivitats a La Torre del Fanal (del 10 de gener al 16 de febrer)


Three-Bedroom Holiday home in Thisted 3 Thisted Dinamarca - Ofertes d'hotels amb els MILLORS DESCOMPTES EN LÍNIA\nMés informació sobre Three-Bedroom Holiday home in Thisted 3\nTant si es tracta d'un viatge de plaer com si és de negocis, Three-Bedroom Holiday home in Thisted 3 és una elecció d'allotjament magnífica quan visiten Thisted. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nThree-Bedroom Holiday home in Thisted 3 també ofereix moltes instal.lacions per enriquir la seva estada a Thisted. L'hotel ofereix accés a una gran gama de serveis, inclosos aparcament de cotxes.\nTotes les instal.lacions per als clients, ofereixen comoditats destinades a assegurar tot el comfort possible. A més, l'oci que l'hotel ofereix assegurarà que tengui molt a fer durant el dia. Gaudeixi d'incomparable serveis i d'una localització de prestigi a Three-Bedroom Holiday home in Thisted 3.


Maulets renova pàgina web coincidint amb els 300 anys de la Batalla d'Almansa - Indymedia Barcelona\nMaulets renova pàgina web coincidint amb els 300 anys de la Batalla d'Almansa\nper Maulets\t 25 abr 2007\n25 d'abril de 2007, 300 anys després de la desfeta d'Almansa i com a fet simbòlic, Maulets renova el seu espai a la xarxa. La nova web de l'organització de joves de l'Esquerra Independentista redistribueix i amplia continguts. A la nova pàgina s'hi incorpora un espai internacional que recull l'activitat i els contactes internacionals que manté l'organització. A més a més disposa d'una explicació de l'organització en català, anglès, francès i castellà, a la qual aviat s'afegirà la Declaració de Principis i noves llengües disponibles com l'Italià, l'Alemany, el gallec o l'èuscar.\nA l'apartat multimèdia s'hi pot consultar un arxiu de cartells i adhesius que poc a poc anirem ampliant, un recull de murals de l'organització d'arreu del territori, i en breu estarà en marxa un espai on consultar les diferents publicacions que Maulets edita en diverses comarques. També hi incorporem un espai de documents, amb un recull de manifestos i informes, que junt a l'espai de formació ofereixen continguts de profunditat.\nD'altra banda, actualment hi ha diversos elements destacats a la web. Un especial sobre el 25 d'abril d'enguany, del Primer de Maig, de la Setmana de lluita Està tot Fatal i de la Campanya Nacional contra l'especulació i per l'habitatge digne entre d'altres.\nEns podeu fer arribar sugeriments o errors a través del formulari de contacte que trobareu a l'espai contactar.\nMaulets, a 25 d'abril de 2007\nRe: Maulets renova pàgina web coincidint amb els 300 anys de la Batalla d'Almansa\nper asde\t 25 abr 2007\nem sembla que hauria de renovar un parell de coses més...\nper jo\t 25 abr 2007\ntu t'hauries de renovar la placa de policia, que segur que encara portes la dels grisos..\nper un d'una AJ\t 25 abr 2007\nhem sembla que sé qui és aquest tal "asde"... no li feu cas, no s'entera mai de res i discuteix per discutir. és un poc just.\npel que fa maulets he mirat la declaració de principis i quasi sembleu la CAJEI... en fi ^^ jejeje felicitats i endavant amb les atxes!\nper endavant\t 25 abr 2007\nFelicitats, Maulets. Encara que no comparteixi part de les vostres estratègies, dir-vos que el vostre treball em sembla força coherent. Amb vosaltres es pot parlar i discutir raonadament, cosa que trobo a faltar en d'altres organitzacions.


Més enllà del km 0, cal un canvi d'hàbits i de regulació\nEls experts demanen incloure l'empremta ecològica en el preu dels productes, però sense castigar els més pobres\nUn pagès al Parc Agrari del Prat. Xavier Bertral\nDossier Hi ha perill de desabastiment? Desplega\nCom viu el món la crisi de subministraments?\nBarcelona¿Com pot ser més barat comprar per internet una bateria de mòbil que ve de la Xina –en un paquet només per a tu que ha travessat mig món– que anar a buscar-la a la botiga? És un dels absurds del sistema de producció i distribució global que ara està sota el focus per la crisi de desabastiment de la postpandèmia. Una cadena global que té un impacte mediambiental catastròfic, inserit en l'empremta ecològica dels productes que consumim. Com podem reduir-la?\nÉs clar que cal un canvi d’hàbits de consum, però el ciutadà no té tota la responsabilitat. “Els consumidors som presoners d’un model globalitzat i tenim menys llibertat de la que ens pensem. Amb la mitjana dels sous que tenim i destinant-ne el 70% a l’habitatge, és molt difícil poder escollir un consum responsable mediambientalment”, diu Gustavo Duch, coordinador de Sobirania Alimentària, Biodiversitat i Cultures.\nI és que just en el preu de les coses és on hi ha la clau. Tots els experts coincideixen que caldria tenir en compte l'empremta ecològica en els preus finals, perquè deixi de sortir més barat contaminar que no contaminar. “Però cal anar molt amb compte amb com es fa això, perquè anem carregant de fiscalitat verda el ciutadà, però no li traiem la fiscalitat grisa i la pressió econòmica és massa elevada”, coincideix Jordi Oliver, director executiu d’Inèdit. Que pugin els impostos verds però baixi l’IRPF, per exemple.\nLa llei de canvi climàtic catalana fixava l’obligatorietat de comunicar l'empremta de carboni en els “productes industrials finals” a partir del 2021, però no s'ha aplicat\nPerò ara mateix aquest cost ambiental no només no es té en compte, sinó que ni tan sols s’explica. La llei de canvi climàtic catalana, aprovada el 2017, establia l’obligatorietat de comunicar la petjada de carboni en els materials de construcció a partir del 2020 i en les etiquetes dels “productes industrials finals” a partir del 2021. Cap de les dues coses s’ha fet, “a l’espera d’una regulació que ho desenvolupi i que aclareixi per exemple què es considera com a producte industrial final”, apunta Oliver.\nCombatre la crisi climàtica en la llista de la compra\nPer reduir la nostra empremta de carboni, és a dir, el CO₂ i altres gasos d’efecte hivernacle genera cada ciutadà, cal saber d’on procedeix, i això és principalment del consum d’energia (inclosa l’energia utilitzada per al transport) i del consum alimentari. Un estudi fet a la ciutat de Barcelona, per exemple, diu que el 70% de les emissions que s’atribueixen a la ciutat venen només de l’alimentació. Aquest seria un punt, doncs, fonamental per al canvi.\n“Imagina’t si en lloc d’euros paguéssim en una unitat energètica; el preu seria els kilojoules que ha costat produir allò. La carn de porc costaria molt, però si és un porc de granja ecològica de proximitat, costaria menys”, destaca Duch. L’alimentació catalana actual és molt dependent de les importacions i alguns sectors, com el de la carn, estan en canvi totalment orientats a l’exportació. Tot plegat amb una gran empremta ecològica. Però hi ha estudis, com el de l’enginyer tècnic agrícola Josep Tusón Valls, que asseguren que l’autoabastiment alimentari a Catalunya és possible.\nL’aposta creixent per productes kilòmetre zero va en aquesta direcció. I requereix uns canvis de dieta que alhora serien més saludables. Però caldria canviar també altres coses, com les formes de producció. Una de les conseqüències de l’actual crisi de desabastiment és la falta de fertilitzants per a la indústria agrària intensiva, ja que són derivats del petroli. “L’agricultura ecològica, que utilitza fems, no té problemes d’abastiment i alhora no enverina la terra”, apunta Duch. Doble benefici. “Però què estan fent les administracions per fomentar aquest canvi?”, es pregunta.\nEl reciclatge i la recuperació de materials és indispensable\nHi ha altres sectors en què l’autoabastiment no és possible. “Una part del comerç global no només és imprescindible, sinó desitjable”, diu Oliver. El problema són les dependències. Una de les més grans és la del gas i el petroli, però la ciència climàtica justament crida a abandonar-los. Materials crítics per a l’economia verda, com els minerals rars que es fan servir per a les bateries, també venen de la Xina i altres països, però al sol europeu sí que n'hi ha reserves. “Les mines que hi havia a l’estat espanyol s’han tancat perquè és més barat portar-los de la Xina”, recorda el biòleg i catedràtic d’ecologia Joan Domènec Ros. I és més barat perquè la mineria xinesa no té en compte la protecció ambiental.\nPerò més que obrir mines, el que ja es pot fer és reciclar aparells i recuperar materials: economia circular. A més de reduir el consum: no cal un mòbil nou cada dos anys. En els hàbits més quotidians, el reciclatge i la instauració de sistemes de retorn d’ampolles són altres formes d’economia circular que redueixen l'empremta ecològica.\nCreixen les crides a canviar el principi econòmic del creixement\nA més de la responsabilitat del consumidor i de les administracions, hi ha la de les empreses, i d’un sistema econòmic basat completament en aquesta globalització de la cadena productiva i comercial. “Això és molt difícil de canviar, la crisi serà dura, i ja fa temps que molts economistes i ecoeconomistes diuen que la solució passa pel decreixement”, apunta Ros. Certament, cada cop són més les crides a abandonar el principi del creixement anual del PIB com a única mesura de progrés econòmic. Això, segons Ros, és possible fins i tot en l’actual context de creixement exponencial de la població mundial, que requerirà molts més recursos en el futur. Conjugar les dues coses “és possible a través d’un desenvolupament asimètric, en el qual els països desenvolupats tinguin un creixement zero o potser negatiu i els països en vies de desenvolupament [on més creix la població] el tinguin una mica positiu fins a arribar a un nivell adequat de desenvolupament”, explica Ros. Es tracta que els països rics limitin el seu creixement.\nRos admet que aquesta opció no està encara sobre la taula seriosament. “Potser els joves que es manifesten al carrer contra la crisi climàtica seran la primera generació que votarà pels partits polítics que portin això al programa”, apunta.\nComprar menys o canviar la manera de consumir\nEl decreixement, de fet, també pot començar pels hàbits de consum: per deixar de comprar cotxes i apostar pel carsharing, que ja funciona en molts països i ciutats, o els sistemes de lloguer de vehicles elèctrics, que també estan en alça. A Catalunya, l’impost sobre el CO₂ dels vehicles que tot just s’està passant a cobrar per primer cop aquests dies, i que ha aixecat molta indignació entre els ciutadans afectats, busca precisament ser un incentiu cap a aquest canvi.\nDossier Hi ha perill de desabastiment?\nmedi ambient Empremta Carboni


El Nàstic també es mulla | Notícies / Noticias Tarragona diari digital Tarragona21\nEl Nàstic també es mulla\nParticipants en la jornada Mulla’t del Nàstic\nEl Nàstic continua col·laborant en una jornada especialment assenyalada en el calendari social de l’any. La finalitat, recaptar el màxim de fons possibles per combatre l’esclerosi múltiple, malaltia que malauradament afecta a un gran nombre de persones.\nEn aquesta edició, igual que en les anteriors, el president del Gimnàstic de Tarragona, Josep Maria Andreu; i el vicepresident del Club Gimnàstic, Josep Francesc Ferrer, també van participar activament d’una jornada oberta a tothom i que reuneix infants i grans. Diferents seccions del Club també van aportar el seu granet de sorra per acabar tots plegats a la piscina i banyar-se per una bona causa i per combatre les altes temperatures.\n26/04/2016 El Nàstic formula una queixa a la LFP pel tracte rebut a Palamós i denuncia el tocament de Benja\n04/11/2014 Gran collita de la Gimnàstica Rítmica grana al Campionat de Catalunya de Conjunts


Nova vaga a l’Aeroport Josep Tarradellas Barcelona-El Prat\nAquest divendres es planten els vigilants de seguretat de l’empresa Trablisa si no hi ha una solució\nL’assessor del Comitè de Vaga de Trablisa, Juan Carlos Giménez, ha criticat els serveis mínims del 90% dictats per la delegació del govern espanyol per a la vaga indefinida que han de començar divendres que ve els vigilants de seguretat de l’Aeroport Josep Tarradellas Barcelona-El Prat i els ha qualificat “d’abusius”, segons explica l’ACN. “Els treballadors no tenen el mínim dret de vaga tal com marca la Constitució”, s’ha queixat.\nSegons l’ACN, Giménez ja ha avisat que són impossibles de complir perquè caldria trucar treballadors que actualment estan de baixa o de vacances. L’assessor del Comitè de Vaga de Trablisa ha comentat que ja s’esperava que els serveis mínims podien ser molt elevats després de la convocatòria del febrer passat, coincidint amb el Mobile World Congress, i que al final no es va acabar produint en signar uns acords “que no s’han complert mai”, ha denunciat.\nAvui dimecres, hi ha prevista una reunió de mediació entre les parts en què està previst que la direcció de Trablisa traslladi una nova proposta i el dijous la celebració d’una assemblea, en què previsiblement els treballadors ratificaran la convocatòria de vaga indefinida.\nLa delegació del govern espanyol a Catalunya ha fixat un 90% de serveis mínims. Segons que han explicat fonts de l’organisme estatal, la decisió vol assegurar el bon funcionament d’un ‘servei essencial’.\nRedacció / Fotos: Trablisa


El Consell Comarcal proporciona assessorament tècnic per millorar la competitivitat de les empreses de l’Anoia - Pacte d'acció social i econòmica de l'Anoia\nEl Consell Comarcal proporciona assessorament tècnic per millorar la competitivitat de les empreses de l’Anoia\nL’acció es desenvolupa en el marc del Projecte Anoia Activa, subvencionat per la convocatòria Treball a les 7 Comarques 2020-2021 del Servei Públic d'Ocupació de Catalunya\nEl Consell Comarcal de l’Anoia proporciona assessorament tècnic especialitzat a empreses del territori amb l'objectiu de millorar la seva competitivitat. L’acció es desenvolupa en el marc del Projecte Anoia Activa, subvencionat per la convocatòria Treball a les 7 Comarques 2020-2021 del Servei Públic d'Ocupació de Catalunya (SOC) i, més concretament, dins dels Programes de Suport al Desenvolupament Local.\nEl vicepresident primer del Consell Comarcal, Jordi Cuadras, que ha visitat una de les empreses que formen part del projecte al polígon industrial d’Igualada per conèixer la seva activitat i els nous projectes que podran desenvolupar gràcies a l’assessorament especialitzat, afirma que “fer costat als empresaris per a millorar la competitivitat de les seves empreses és un dels objectius del govern del Consell per fer que la recuperació arribi a l’Anoia. Volem noves indústries i noves implementacions empresarials a la comarca però, al mateix temps, oferim programes de suport al teixit econòmic existent perquè aprofiti, al màxim, totes les seves potencialitats i pugui crear nous llocs de treball”.\nNou empreses de la comarca, de diferents sectors d’activitat, s’han presentat a aquesta primera convocatòria. Durant els mesos de juny i juliol es va fer, amb el suport dels consultors sènior de SecotBCN, el diagnòstic empresarial de totes elles per tal de determinar quina era la temàtica en la que havien de rebre aquest assessorament. Es van fer jornades telemàtiques amb cadascuna d’elles, amb la presència també de tècnics de l'àmbit d'Estratègies per a l'Ocupació del Consell Comarcal de l'Anoia.\nFinalment, es va determinar que dues empreses rebessin assessorament per a la Millora d'Aspectes Financers i Organitzatius; quatre en rebran per a la Millora de les Estratègies de Màrqueting Digital; dues més pel que fa a l’Elaboració de Plans de Viabilitat; i, finalment, una altra en rebrà per a la Millora de la Productivitat en la Gestió de Projectes.\nDes del Consell Comarcal actualment s’està treballant en la contractació de les quatre empreses consultores –una per cadascun dels àmbits d'assessorament– que acompanyaran les empreses en aquestes tasques, entre novembre de 2021 i febrer de 2022.\nAl mateix temps, ja han començat els tràmits per renovar aquest projecte i oferir una nova convocatòria a les empreses que vulguin rebre aquest assessorament especialitzat. Al llarg d’aquest mes de novembre es publicaran les bases i convocatòria 2021-2022 perquè les empreses que hi estiguin interessades es puguin presentar.


Cartes al futur: Preludi d'estiu\nEn principi, la idea és que quan això es publiqui jo ja tingui el títol de Llicenciada sota el braç. Bé, mentida, segur que hi ha professors que van amb la calma corregint, i certs tràmits que encara no hauré complert, ja que fer-se donant d'òrgans en vida (per poder pagar un paperet que m'acrediti com a llicenciada o per pagar un màster) no m'ho puc prendre a broma. Però bé, “tècnicament”, ja seré allò que en diuen Biòloga.\nA més encara no hauré tancat el blog, sinó que a sobre ja haurà sobrepassat el seu primer lustre, tota una proesa per mi tenint en compte què em passava pel cap quan el vaig obrir. Tot el merder de la crisi encara ens xiuxiuejarà a cau d'orella dia sí dia també, de manera que molts encara seguireu per aquí igual que jo: el blog ens omple, i a més, és gratis! (deixant de banda la tarifa d'Internet que, no ens enganyem, pagaríem igual).\nDeixaré constància d'un parell de coses que m'agradaria que la Laia del futur (i tota la resta, per què no) pogués corroborar. Una d'elles: en aquest espai de temps m'agradaria no haver decepcionat ningú, ni haver ferit, ni haver tractat de mala manera a qui no s'ho mereixia (ai aquest pronto...). I per contra, m'agradaria ser més llesta i fugir dels que m'hagin decepcionat, ferit o tractat malament sense que m'ho mereixés. És a dir, haver après una bona lliçó de vida, que mai va malament.\nPel que fa als blocs, a hores d'ara començarà la davallada estival, amb les paradetes tancant per vacances. Seran, però, temporals, tan sols per agafar forces (eh? EH? EEEEEEEH?). Qui més qui menys haurà planejat una escapadeta. Tindrem un estiu xafogós per compensar l'any anterior, però per sort algun laboratori haurà creat un peix carnívor mutant tan lleig que espantarà a les meduses de la costa i em podré banyar tranquil·la.\nXeXu 5 de juliol de 2012, a les 0:23\nNomés tu saps si els desitjos de la Laia del passat s'han complert i has arribat al moment present sense haver decebut ni que et decebin. El que sí que sabem és que ja ets biòloga, aquesta predicció era fàcil de fer, i fins i tot sabem més enllà en el teu futur proper. Ah, i que jo sàpiga, no et lliuraràs de les meduses... un any més.\nLaia 7 de juliol de 2012, a les 11:31\nOoooh mare meva, que gairebé ni recordava que havia publicat això!!!!\nEls propòsits per la Laia del futur s'han complert una mica, però no del tot, com era d'esperar. Hauré d'aguantar les meduses un any més, però tampoc hagués dit mai que seria jo qui planejaria una escapadeta. Per tant, només puc fer-ne un balanç positiu!\nI bé, si a algú li falta un ronyó, jo estic disposada a fer-me donant per pagar el títol de Llicenciada. Urgent. Per la setmana que ve. Baratet baratet! Algú el vol? Els meus ronyons estan saníssims!!\nAssumpta 8 de juliol de 2012, a les 14:27\nDe moment no necessito cap ronyó... però m'ho apunto per si un cas ;-))\nNo sé pas què podria donar jo... estic bastant "atrotinada"... :-DD\nEnhorabona per la llicenciatura!! ;-))


Comunicació Palafrugell - El Club de Vela Calella i l’àrea de Benestar aposten per la vela per reforçar vincles entre progenitors i infants\nEl Club de Vela Calella i l’àrea de Benestar aposten per la vela per reforçar vincles entre progenitors i infants\nEl Club de Vela Calella, conjuntament amb l'àrea de Benestar Social de l'Ajuntament de Palafrugell, va organitzar la setmana passada un curs de vela per a famílies.\nL'objectiu principal del projecte és potenciar, a través d'un espai de lleure i gaudint del mar, els vincles afectius entre progenitors o figures cuidadores amb els i les menors. Durant 5 dies, les persones gaudeixen d’un espai d’interacció diferent, lúdic i esportiu, amb el mar com a protagonista, un espai terapèutic “per se” en el que infants, mares i pares aprendran plegats tot navegant.\n16 persones de 6 famílies diferents, entre adults i infants, han participat en aquesta edició. El curs està íntegrament organitzat pel Club de Vela Calella, dins la seva vessant de responsabilitat social corporativa, mentre que l’àrea de Benestar Social i Ciutadania de l’Ajuntament de Palafrugell ha col·laborat detectant a les famílies beneficiàries d’aquest curs.\nAixí doncs, durant les tardes de la primera setmana de juliol, el grup va sortir a navegar cada dia, dividits en dues embarcacions. A través de les explicacions d’un monitor, van aprendre conceptes bàsics de navegació, els tipus de vaixells o les diferents maniobres.


IRPF. Lloguer amb carència a canvi d'obres: rendiments de capital immobiliari a declarar en el període que reverteixin les obres a la finalització del contracte - Gabinete de gestión y asesoría empresarial\nDurant els primers trenta mesos del contracte s’estableix un període de carència de les rendes com a compensació per les obres que efectuarà l’arrendatari en el local i que revertiran en el consultant en finalitzar el contracte. Per tant, no es tracta d’una cessió de l’immoble de forma gratuïta. En aquest sentit, durant aquest període, l’arrendador cedeix l’ús de l’immoble establint-se com a contraprestació la realització de les obres. Per tant, percep una renda en espècie, que tindrà la qualificació de rendiment de capital immobiliari segons el que disposa l’article 22 de la LIRPF.\nQuant a la seva imputació temporal, l’article 14.1.a) de la LIRPF estableix que “Els rendiments del treball i del capital s’imputaran al període impositiu en què siguin exigibles pel seu perceptor”. En conseqüència, en el cas plantejat, i partint de la premissa que les obres realitzades tenen la consideració d’obres de millora, els rendiments de capital immobiliari s’han d’imputar pel consultant al període impositiu en què es produeixi el lliurament de les mateixes, això és, al període impositiu en què aquestes obres revertiran en el propietari, un cop finalitzat el contracte.


Fenologia i Meteorologia a l'Alta Segarra: Dades 5 d'octubre de 2014\nEl dia ha començat amb força núvols com més cap al sud i est, restes de les tempestes que aquesta matinada han escombrat totes les zones tret de l'extrem nord, i que han portat precipitacions moderades, per bé que en alguns moments plovia amb elevada intensitat. A primera hora els núvols s'han anat enretirant i ha quedat un dia força variable, amb més núvols com més aprop de la zona prelitoral i ja sense precipitacions. La propera matinada serà força fresca i amb algunes boires, i demà tindrem un dia amb núvols i clarianes però sense risc de pluja. Pels propers dies s'imposarà l'anticicló i una massa d'aire una mica càlida ens afectarà, amb temps tranquil i molt suau sobretot de dia. Sembla que a finals de setmana el temps podria canviar de forma brusca, amb ruixats i una marcada baixada de temperatures.\nLes màximes d'avui han estat més baixes que no pas les d'ahir, i s'han mogut entre els 17 i 24ºC, mentre que les mínimes s'han situat entre els 10 i 14ºC, amb vent fluix de mestral, humitat elevada i bona visibilitat.\nFenòmens observats: pluja, tempesta, rosada


El concert de sardanes de la Festa de Camallera homenatja Joan Roca - Empordà\nEl concert de sardanes de la Festa de Camallera homenatja Joan Roca\nHavaneres, rumba, música popular, futbol i un espectacle infantil configuren els actes programats del 20 al 22 d’agost\nCamallera | 20·08·21 | 08:24\nEls Delai porten la seva rumba a la festa de Camallera | ELS DELAI\nCamallera celebra la Festa Major d’Estiu, recuperant d’aquesta manera activitats que no es feien des del 2019. «A causa de la pandèmia, han estat dos anys que no fèiem cap celebració. L’abril passat també vam suspendre la Festa de Primavera», explica Esteve Gironès , alcalde del municipi.\nEl programa festiu s’obre el 20 d’agost s’allarga fins al 22 d’agost, amb propostes molt diverses i per a totes les edats. El primer dia, a les 7 de la tarda, el grup Peix fregit ofereix una cantada d’havaneres, i a les 10 de la nit és el torn dels Delai, que pugen a l’escenari amb la seva música de rumba, popular i festiva. «Abans, els divendres fèiem un sopar popular amb botifarrada i el dissabte a la tarda la baixada de carros, però, ara, la situació sanitària ens impedeix fer cap d’aquestes activitats», diu l’alcalde.\nL’endemà, arriba el torn per al gaudi dels més petits de la família, amb un espectacle infantil a càrrec del grup Més Tumàcat, a les cinc de la tarda. A les set, es disputa un partit de futbol entre els equips del C.F. Camalera i el C.F. Sant Miquel de Fluvià. El mateix dia, a les 10 de la nit, actua la banda tribut a Joaquín Sabina, Pacto entre Caballeros.\nEl diumenge 22, últim dia de la Festa Major d’Estiu, se celebra la missa a les onze del matí. A les sis de la tarda, la tradicional ballada de sardanes passa a ser un concert de sardanes a càrrec de La Principal de Banyoles. Esteve Gironès ha manifestat la voluntat que el concert sigui un homenatge a Joan Roca, un veí del poble que va morir el mes de juny passat i que era un apassionat de les sardanes. «Era una persona que vivia per a les sardanes. Molta gent de Camallera van començar a interessar-se’n i van aprendre’n a ballar gràcies a ell», relata l’alcalde. El 2019 ja se li va fer una dedicatòria. Una de les peces del programa del concert és La sardana d’en Roca, composició dedicada, precisament, a Joan Roca. Altres anys, es feia ball de bastons al mig de les sardanes, però la situació epidemiològica també ha cancel·lat aquest acte tan arrelat a la festa de Camallera.\nA dos quarts de vuit del vespre, es fa l’últim acte de la festa, el concert del grup Sharazan. «La cantant d’aquest conjunt és de Camallera i sempre intentem donar preferència a la gent del poble. Ens enorgulleix», expressa Esteve Gironès.\nTots els actes són gratuïts i es fan a la plaça de l’Església. A més, com a mesura de prevenció per la Covid, s’ha previst que tothom estigui assegut, amb un aforament limitat. Cal fer reserva prèvia anant presencialment a l’Ajuntament. L’alcalde de Camallera explica que «el fet de poder tornar a fer festa, encara que sigui limitada, és positiu i demostra que ja podem fer coses, i aparentment sembla que lentament tornem al que tothom diu normalitat».\nDes del consistori demanen que tothom compleixi la normativa (distància, mans i mascareta), i afirmen que estan pendents dels canvis en les mesures que es puguin anunciar des del Procicat.


El CN Terrassa, el “tapat” d’una Copa de la Reina més oberta que mai | Canal Terrassa\nEl CN Terrassa, el “tapat” d’una Copa de la Reina més oberta que mai\nSi l’Atlètic-Barceloneta és el gran favorit a fer-se amb el títol, la Copa de la Reina es presenta més oberta que mai. Fins a cinc equips hi opten. Desactivada l’hegemonia del CN Sabadell els últims anys, tot i jugar a casa, CN Mataró, CN Sant Andreu, CE Mediterrani i CN Terrassa són els altres candidats.\nA priori l’equip de Xavi Pérez és qui surt amb més desavantatge, no només a efectes de classificació a la lliga, sinó perquè als quarts de final es trobarà el líder, el CN Mataró. Tot i que les egarenques venen de guanyar les maresmenques en el darrer partit i confien en donar la sorpresa, traslladen la pressió al seu rival.\nEl CN Terrassa encetarà la competició divendres a les 13.00h. En cas de victòria les de Pérez tenen moltes opcions d’arribar a la seva tercera final de Copa, ja que en semifinals s’enfrontarien al guanyador de l’eliminatòria entre el CN Sant Feliu i el CDN Boadilla.\nEviten, doncs, els altres tres aspirants, que van per l’altre cantó del quadre. El Sant Andreu es veurà les cares amb el CN Rubí, mentre que el sorteig va deparar un interessant duel de quarts entre dos candidats al triomf final, Sabadell contra Mediterrani.\nTags: CN MataróCN Sabadellcn terrassaCopa ReinaCristina CanteroPremaatRFENwaterpoloXavi Pérez\nComencen les obres per estabilitzar dos talussos malmesos pel temporal Glòria\nLa Fiscalia demana 18 anys a un ultra per voler matar Pedro Sánchez


Periode mig de pagament (PMP)\nApreciats i apreciades internàutes,\nVull donar-vos la benvinguda al lloc web de l'ajuntament dels Torms, un espai que tot just encetem i que serà, a partir d'ara, la finestra on podreu trobar-nos des d'arreu i que ens servirà per estar més a prop de vosaltres.\nGràcies a Internet i a les grans possibilitats que ofereix, mai els horitzons han estat tant oberts. La informació, els intercanvis i les interconnexions que ens proporciona estan, ara per ara, tant arrelades en la cultura actual que gairebé no es conceb una sense les altres. Endollar l'ordinador és avui per avui sinònim d'endollar-se al món, de reduir les distàncies entre els homes i les dones d'arreu.\nNo volem, doncs, deixar passar l'oportunitat de posar a l'abast dels internàutes el nostre lloc. Donar-nos a conèixer com a poble, com a entorn natural i paisatgístic de gran riquesa en flora i fauna, els nostres bens culturals i gastronòmics, les nostres tradicions i el nostre tarannà.\nTambé és una oportunitat de futur, i no només per a nosaltres. La voluntat municipal d'integrar petita indústria, fonamentalment agroalimentària, i medi ambient, pot animar a petites empreses a instal·lar-se entre nosaltres i contribuir a un mutu desenvolupament econòmic.\nDes d'aquí us convido, doncs, a visitar el nostre web, i si us agrada el que veieu no dubteu a venir, hi sereu benvinguts.


Wikiloc | Itinéraire BTT - Pedals de Foc 2013 - Etapa 2 (IBP: 277 MTB)\nVTT (Itinéraires VTT en Espagne → Catalogne → Buira )\nBTT - Pedals de Foc 2013 - Etapa 2 (IBP: 277 MTB)\n4 278 144 113\nDurée 6 hours 28 minutes\nEtapa 4 del Cinquè Llac. Esglesies-Senterada-Modificat 2014 (randonnée)\ndsainz Tous droits réservés\nVu 1187 fois, téléchargé 33 fois\nSortim a les 8:00 per iniciar la que molts consideren l'etapa regna de la Pedals de Foc. Sens dubte, el Coll del Triador impressiona a més d'un, però abans cal superar un altre obstacle, el Coll d'Oli.\nLa pujada s'inicia per carretera fins a abans d'arribar a Buira. Després per pista guanyant ràpidament desnivell fins a superar els 1500 metres d'altitud. Al capdamunt trobem el segon parany del recorregut. De nou un sender no ciclable que ralenteix molt el ritme i obliga a carregar amb la bicicleta constantment. Al meu entendre, un nou error en el disseny de la ruta. Com coincidim amb la Pedals de Foc non-stop, el recorregut es troba marcat.\nEl sender acaba en Aguiró i baixem ràpidament per carretera. Continuem direcció a Espui, però abans d'iniciar la sortida cal continuar una mica per arribar a l'Hotel Montseny, on es troba el control 5.\nUna vegada superat el tràmit del segell, comencem la pujada al Coll del Triador, una pujada llarga i exigent, encara que no té fortes pendent. Convé conservar les forces i tenir en compte que serà llarga. Però, com tot, arriba a la seva fi i gaudim d'unes magnífiques vistes mentre reposem forces.\nA partir d'aquí, a gaudir del paisatge rodant a gran alçada i amb la sensació de tenir el treball fet, malgrat tenir encara la meitat de l'etapa per fer.\nDeixem passar els quilòmetres fins a arribar al Refugi de Quatrepins, on trobem una font d'aigua excel·lent. Acabem descendint per les pistes d'Espot Esquí ràpidament. Com ens allotgem en el Alberg Les Daines no arribem al poble d'Espot.\nTambé ens sentim molt bé tractats en l'alberg. Podem rentar les bicis i ens donen de menjar malgrat ser una mica tard.\nUna etapa dura però potser més suportable que l'anterior, i sens dubte amb un paisatge molt més espectacular.\nAlberg - Les Daines\nPdF - Control 5 - Hotel Montseny (Espiu)\nBonjour, a trouvé cette itinéraire intéressante BTT - Pedals de Foc 2013 - Etapa 2 (IBP: 277 MTB) https://fr.wikiloc.com/itineraires-vtt/btt-pedals-de-foc-2013-etapa-2-ibp-277-mtb-4771485 Cordialement, Wikiloc | Itinéraires et randonnées du monde\nje n'ai cette itinéraire avec dsainz\ndemande dsainz à vous ajouter comme copain d’itinéraire sur cette itinéraire\nSuivez dsainz et découvrir de nouveaux itinéraires